### Beslutningstema

Det besluttes, hvor kompetencen til at afholde skoleudviklingssamtaler skal ligge.

### Sagsfremstilling

Fra skoleåret 2022/2023 erstatter årlige skoleudviklingssamtaler kvalitetsrapporterne i folkeskolen.

Der er tale om en helt anden måde at evaluere på end tidligere, hvor kvantitative data og afrapportering havde et ganske stort fokus. Med den nye aftale får faglig dialog og tillidsfuldt samarbejde en større plads.

Skoleudviklingssamtalerne skal gennemføres minimum én gang årligt. Som udgangspunkt deltager skolelederen, men også skolens øvrige ledelse og eventuelt skolebestyrelsen, eller repræsentanter herfra, kan deltage.

Formelt er det Kommunalbestyrelsen, der afholder skoleudviklingssamtalerne, men opgaven kan delegeres til et politisk udvalg, den kommunale forvaltning eller til skolebestyrelsen. Opgaven kan dog ikke delegeres fuldt ud til skolebestyrelsen, da formålet med skoleudviklingssamtalerne ikke kan indfries, hvis samtalerne udelukkende bliver en intern dialog på skolen. Det betyder, at enten Kommunalbestyrelsen, et politisk udvalg eller forvaltningen må være repræsenteret ved samtalen.

Forvaltningen foreslår, at kompetencen til afholdelse af skoleudviklingssamtaler delegeres til Skoleforvaltningen.

### Lovgrundlag

Folkeskoleloven.

### Fagchefen for Skole og Dagtilbud indstiller,

at kompetencen til at afholde skoleudviklingssamtaler delegeres til Skoleforvaltningen, og

at indstillingen videresendes til Kommunalbestyrelsen.

Beslutning fra Børn- og Skoleudvalget, 8. november 2022, pkt. 3:

Indstillingen anbefales med den tilføjelse, at skolebestyrelsesformanden deltager ved samtalen.

### Beslutning

Indstillingen godkendt.